钦定古今图书集成/明伦汇编/氏族典/第057卷 > 徐玠
## 钦定古今图书集成/明伦汇编/氏族典/第057卷 > 徐玠

按《十国春秋》，南唐徐玠，字蕴圭，彭城人。敏干有辞辨，
事郡帅崔洪为军吏。洪避朱全忠南奔，遣玠先见吴
武忠王，因得事吴，累居右职。师出江西，为粮料使。江
西平，授吉州刺史。时烈祖辅政，以玠治郡贪猥不治，
罢之。而义祖悦其善事人，引为副使，遂见亲狎。玠挟
宿怨，且希义祖意，乘间言“居中辅政之重，不可假异
姓，宜以嫡子知询代事。”垂行而义祖薨，知询继立。玠
本诡谲多智，善揣摩，察知询必败，反持其长短，自结
于烈祖。烈祖亦遂爱之，尽忘前事。镇金陵，以为行军
司马，与周宗、李建勋、孙晟等参代吴秘计，遂以佐命
拜右丞相。昇元初，出为宁国军节度使，徙镇南军，兼
中书令，复召为司徒、右丞相。保大元年五月卒，年七
十六。赠南平郡王。